Appèlhof wys Molefe-aansoek van die hand - Solidariteit WêreldSolidariteit Wêreld
Tuis › Mediaverklarings › Appèlhof wys Molefe-aansoek van die hand
Appèlhof wys Molefe-aansoek van die hand
Solidariteit het vandag gesê die voormalige hoof van Eskom, Brian Molefe, moet nou ophou om die onafwendbare te probeer uitstel. Dit volg nadat die vakbond vandag bekendgemaak het dat die Hoogste Hof van Appèl in Bloemfontein Molefe se aansoek waarin hy teen die vroeëre uitspraak van die Hooggeregshof wou appelleer, van die hand gewys het.
ʼn Volbank regters van die Hooggeregshof het vroeër bevind dat Molefe se reusagtige pensioenuitbetaling onregmatig was. Die hof het derhalwe beveel dat Molefe die geld wat hy ontvang het, moet terugbetaal en dat hy ook vir die koste van die hofsaak verantwoordelik gehou sal word.
Volgens Anton van der Bijl, hoof van Arbeidsregsdienste by Solidariteit, was dit van die begin af duidelik dat Molefe se appèlaansoek bloot ʼn uitsteltaktiek was. “Die Hooggeregshof het reeds in sy aanvanklike uitspraak nie verlof tot appèl aan mnr. Molefe toegestaan nie omrede die hof van mening was dat ʼn ander hof nie tot ʼn ander gevolgtrekking sou kom nie,” het Van der Bijl verduidelik.
“Wat Molefe nou doen, is om die howe te misbruik om sodoende die onafwendbare uit te stel, naamlik die terugbetaling van die geld wat hy verskuldig is. Hy behoort skaam te wees, die land om verskoning te vra en die geld wat onregmatig aan hom betaal is, terug te betaal. Hy doen egter die teenoorgestelde en probeer om dit wat die hof reeds bevind het onverdedigbaar is, te verdedig,” het Van der Bijl gesê.